  Майя Бывальцева Инвожолэн кутсконаз Ижкарысь Берш нимо ульчаысь выль нылпи сад пиналъёс понна ӧсъёссэ усьтоз. Со сярысь карлэн тӧроез Олег Бекмеметьев 14-тӥ куартолэзе мерлыко вотэсъёсын меӵак эфирез дыръя вераз, ивортэ кар администрацилэн пресс-службаез. «Демография» йӧскалык ӵектосъя пуктэм но 220 интылы чаклам юрт 216 номеро нылпи садлэн кыкетӥ корпусэз луоз. Дышетон огъетлы «Супер-детки» ним сётӥзы. Отын «Школа-2100» программаез улонэ пыӵатыны луонлык кылдытэмын. Пиналъёс техника, творчество удысъёсъя быгатонлыкъёссэс азинтыны быгатозы. Озьы ик нылпи радио, семья кинозал, анай-атайёсын лекторийёс но тренингъёс ортчытыны висъетъёс усьтыны чакламын. Тазалыксыя сюбегатэм луонлыкъёсын нылпиос но выль юртын асьсэды эркын шӧдыны быгатозы. Пиналъёсты азинтон понна нылпи садэ интерактивной но уло ӝӧкъёс, бизибордъёс, экран но мультимедиапроектор басьтӥзы. Выль юртэ 212, 227, 234, 259 номеро нылпи садысь кӧня ке покчиос выжозы, озьы ик садике нырысьсэ мынӥсь пиналъёсты кутозы. Тодэ вайытом, та дыре Ижкарысь Сельхозвыставка микрорайонын но нылпи садэз усьтыны дасясько. 116 интылы чаклам юртэз «Жильё и городская среда» йӧскалык ӵектосъя пуктӥзы. Со сяна, туэ Машиностроительёслэн посёлоказы 150 интылы чаклам выль нылпи садэз пуктон ужъёсты йылпумъяны малпало. Тегъёс: Дышетон Ижкар Удмуртия дӥськут ОлегБекмеметьев  